text: Nytåret er farligst i Syddanmark
  15 december 2011 kl. 07.56
  Hvert år kommer mange til skade i fyrværkeriulykker - flest i Syddanmark.
  Sidste nytår kom i alt 262 personer til skade med fyrværkeri ? heraf 56 alvorligt.
  Det er en stigning i forhold til året før, hvor det totale antal skader var på 237 ? heraf 35 alvorlige.
  Ca. en fjerdedel af skaderne ramte unge på 15 år eller yngre.
  Værst ser det ud i Region Syddanmark, som for tredje år i træk ligger forrest i statistikken.
  Dette års landsdækkende fyrværkerikampagne, som TrygFonden, Sikkerhedsstyrelsen og Sundhedsstyrelsen står bag, har derfor intensiveret indsatsen mod alle folkeskolens årgange, da en stor del af skaderne går ud over børn og unge. 
  Kampagnen forsøger at lære børn og unge på samtlige af folkeskolens klassetrin, hvordan de skal gebærde sig i nærheden af ? eller når de selv antænder ? fyrværkeri. 
  Der er i år udviklet undervisningsmateriale til brug i flere fag. Samtidig har der kørt et pilotprojekt i Sorø, Furesø, Faxe og Billund Kommuner, hvor en række SSP-medarbejdere har undervist eleverne i gode fyrværkerivaner.
   
  - Idéen bag pilotprojektet stammer fra Esbjerg Kommune, hvor man i flere år har undervist elever i 5. klasse i fyrværkeri ? og efterfølgende oplevet et fald i antallet af skader i denne aldersgruppe. De erfaringer har vi kunnet drage fordel af, og vi håber derfor, at mange flere kommuner vil være med til næste år, fortæller Mette Niess, der er kampagneleder for Fyrværkerikampagnen i Danmark.
   
  Hun giver følgende seks fyrværkeriråd:
  1.Køb og lav aldrig ulovligt fyrværkeri
  2.Hold ikke fyrværkeri i hånden
  3.Brug beskyttelsesbriller
  4.Kast aldrig med fyrværkeri
  5.Gå aldrig tilbage til en fuser
  6.Brug en pose til fyrværkeriet
  